**NÁRODNÁ RADA SLOVENSKEJ REPUBLIKY**

**VIII. volebné obdobie**

Číslo: CRD – 7 /2023

**1350a**

**Informácia**

Výboru Národnej rady Slovenskej republiky pre obranu a bezpečnosť o výsledku prerokovania návrhu poslanca Národnej rady Slovenskej republiky Ondreja ĎURICU na prijatie uznesenia Národnej rady Slovenskej republiky k brutálnej vražde Slovenky v Michalovciach a dlhodobej tolerancii antisociálneho správania niektorých komunít **(tlač 1350)**

-----------------------------------------------------------------------------------------------------------------

Výbor Národnej rady Slovenskej republiky pre obranu a bezpečnosť ako gestorský výbor k návrhu poslanca Národnej rady Slovenskej republiky Ondreja ĎURICU na prijatie uznesenia Národnej rady Slovenskej republiky k brutálnej vražde Slovenky v Michalovciach a dlhodobej tolerancii antisociálneho správania niektorých komunít **(tlač 1350)** podáva Národnej rade Slovenskej republiky túto informáciu.

 Predseda Národnej rady Slovenskej republiky svojím rozhodnutím č.  **1412** z 11. januára 2023 pridelil predmetný návrh na prerokovanie Výboru Národnej rady Slovenskej republiky pre obranu a bezpečnosť ako gestorskému výboru.

**Výbor Národnej rady Slovenskej republiky** **pre obranu a bezpečnosť** prerokoval uvedený návrh (**tlač 1350**) v určenej lehote na svojej 94. schôdzi výboru a neprijal **k nemu platné uznesenie,** nakoľko návrh uznesenia nezískal potrebnú väčšinu členov výboru.

 Prílohou tejto informácie je návrh na uznesenie Národnej rady Slovenskej republiky v znení predloženého návrhu skupiny poslancov.

v Bratislave 30. januára 2023

**Juraj KRÚPA, v.r.**

predseda výboru

------------------------------------------------------------------------------------------------

**Návrh**

 UZNESENIE

NÁRODNEJ RADY SLOVENSKEJ REPUBLIKY

z..... 2023

 k

**k brutálnej vražde Slovenky v Michalovciach a dlhodobej tolerancii antisociálneho
správania niektorých komunít**

**Národná rada Slovenskej republiky:**

1. **ostro odsudzuje brutálnu vraždu** z 1. januára 2023, ktorej obeťou sa v Michalovciach stala zdravotná sestra Erika. Jej život vyhasol na ulici, aj napriek zúfalej snahe dovolať sa pomoci. Národná rada Slovenskej republiky vyjadruje hlbokú sústrasť pozostalým, rodine a jej blízkym. Zároveň vyjadruje aj uistenie všetkým poctivým a slušným občanom Slovenskej republiky, že ich bezpečnosť a životy musia byť pre štát najvyššou prioritou;
2. **konštatuje, že brutálna vražda,** ktorej sa podľa medializovaných informácií mal dopustiť mladík z miestnej osady je vyústením dlhodobej tolerancie a nečinnosti štátnej moci voči protispoločenskému správaniu niektorých komunít. Národná rada Slovenskej republiky považuje túto závažnú vraždu za útok na demokratický štát, a tým aj na každého z nás - jeho občanov;
3. **vyslovuje závažné znepokojenie** nad toleranciou všetkých foriem antisociálneho správania, nerešpektovaním zákonov Slovenskej republiky a dobrých mravov, zo strany štátnej moci či poslancov Národnej rady Slovenskej republiky a nad zvýhodňovaním problematických komunít vo vzťahu k všetkým poctivým a slušným občanom Slovenskej republiky;
4. **žiada vládu Slovenskej republiky,** aby naplnila záväzky z Programového vyhlásenia vlády, v ktorom uvádza, že *„Zákonnosť, poriadok a bezpečnosť občanov sú kľúčovými a trvalými predpokladmi zdravého vývoja každej slobodnej a demokratickej spoločnosti.''''* a prijala opatrenia, zabezpečujúce ochranu slušných obyvateľov Slovenskej republiky pred všetkými formami násilnej kriminality, nie len zo strany asociálne sa správajúcich jednotlivcov a komunít.